Student nog nie wakker ná gru-botsing | Maroela Media
Christo Reyneke. Foto: Verskaf
Twee weke nadat Christo Reyneke (19), 'n student van Klerksdorp, kritieke beserings in 'n botsing buite Wolmaransstad in Noordwes opgedoen het, wag sy familie steeds angstig vir hom om wakker te word.
Hendrik Reyneke, Christo se pa, sê sy seun word steeds in die waakeenheid van die Life Rosepark-hospitaal in Bloemfontein behandel. "Hulle het al Vrydag sy verdowing gestop, maar hy het nog nie wakker geword nie. Hy maak met tye sy oë oop en as hulle hom seermaak, sal hy beweeg. Maar hy is nog steeds nie behoorlik wakker nie," het Hendrik gesê.
Maroela Media het vroeër berig Christo, 'n student in natuurbestuur, was op pad na sy ouers wat op Wesselsbron in die Vrystaat woon, toe die bakkie waarmee hy gery het met 'n vragmotor gebots het. Christo het 'n groot skedelbreuk opgedoen en moes uit die wrak van die voertuig gesny word. Christo het ook erge swelling op sy brein gehad. Sy lewer en slukderm is geskeur, sy bobeen is gebreek en hy het 'n groot snywond aan sy skouer en kleiner snywonde aan sy lyf opgedoen.
Hy is eers in die Life Anncron-hospitaal in Klerksdorp opgeneem voordat hy na die Bloemfonteinse hospitaal oorgeplaas is.
Volgens Hendrik het die swelling op Christo se brein intussen baie verminder en is die dreineringspyp wat die vog uit sy lyf dreineer het, ook verwyder. Hy haal ook nou op sy eie asem en is nie meer van 'n asemhalingsmasjien afhanklik nie. Christo het verlede week 'n operasie ondergaan om staalpenne in sy been te sit en dit het goed afgeloop.
Dit is egter moeilik om te bepaal of Christo enige langtermynskade opgedoen het omdat hy nog nie wakker is nie, sê Hendrik. "Die dokter sê dat dit vir hom langer vat om wakker te word as wat hy verwag het, maar dit is nog nie 'n probleem nie. Ons moet hom nou maar net kans gee," het hy gesê.
Intussen bly Christo se ma in Bloemfontein oor sodat sy hom daagliks kan besoek, terwyl Hendrik so gereeld as moontlik vanaf Wesselsbron ry om hom in die hospitaal te besoek. "Dit is baie moeilik dat ek nie heeltyd by hom kan wees nie, maar ek probeer soveel as moontlik daar wees."
Bloemfontein Christo Reyneke
Verhoging in kragtariewe 'sal armstes benadeel'
Sterkte vir die familie en moet nie moed verloor.
Waar lewe is, is hoop. Hy gaan mooi herstel.
Go Christo GO!!!!????
"Ek is tot alles in staat deur Hom wat my krag gee." Filippense 4:13.
Baie sterkte en positief bly.
Julle is in my gebede ?
'n Familielid van my was 40 jaar gelede in 'n motorongeluk, en my pa se neef was vir 11 maande in 'n koma, en toe hy bykom was sy eerste woorde, Waar is my ma? Hy leef nou nog!